## El Consell aprova la modificació del decret d’ajudes a entitats de gestió de residus per a la construcció i millora d’instal·lacions

*** Estes ajudes, per import de 25.809.300 euros, es financen en el marc del Pla de recuperació, transformació i resiliència, mitjançant els fons europeus NextGenerationEU**

El Consell ha aprovat la modificació del decret que establix les bases reguladores i la concessió directa de subvencions a entitats de gestió de residus per a la construcció d’instal·lacions noves de reutilització i reciclatge de residus.

L’objecte del present decret és la redistribució de les ajudes previstes en el Decret 75/2025, de 20 de maig, a conseqüència d’una renúncia, així com la modificació de la ubicació prevista per a les instal·lacions del Consorci V3, que passaran a construir-se en el municipi de Llíria.

Les ajudes ascendixen a 25.809.300 euros i es financen dins del Pla de recuperació, transformació i resiliència, amb fons europeus NextGenerationEU.

Amb la nova disposició, la distribució de les subvencions serà de 6.696.287 euros per al centre de tractament de residus voluminosos de Guadassuar, del Consorci V4, i 5.634.401 euros per al centre de tractament de residus arreplegats separadament a Llíria, del Consorci V3.

D’altra banda, el Consorci A2 disposarà de 4.459.924 euros per al centre de tractament de residus voluminosos d’Agost; el Consorci A1 serà subvencionat amb 5.378.787 euros per a la planta del Campello, i el Consorci C1 rebrà 3.639.899 euros per al centre de tractament de Cervera.

Els projectes han sigut seleccionats d’acord amb els criteris marcats per la Conferència Sectorial de Medi Ambient, per a la distribució dels fons europeus, amb la finalitat de millorar la gestió de residus i l’economia circular, així com complir els objectius de reciclatge i reutilització marcats per la normativa europea, estatal i autonòmica, i han d’estar finalitzats abans del 31 de maig de 2026.

Fecha: 28/10/2025